**Charlottenlund krisecenter**

Adresse: Bernstorfflund alle 70, 2920 Charlottenlund

Hjemmeside [www.charlottenlundkrisecenter.dk](http://www.charlottenlundkrisecenter.dk)

Hovednummer: 6916 2666

Krisecenterleder: Karen M. Bjørn, direkte tlf.: 3073 5211, mail: kmb@clkc.dk

Målgruppe

Charlottenlund Krisecenter er etableret efter servicelovens (SEL) § 109 som et midlertidigt ophold for kvinder, der aktuelt er, eller er i risiko for at blive, udsat for vold, trusler om vold eller tilsvarende krise i relation til familie- eller samlivsforhold. Kvinderne kan være ledsaget af egne børn, der under opholdet modtager omsorg og støtte.

Volden kan have mange former, såsom:

* Fysisk vold, hvor kvinden udsættes for slag, kvælningsforsøg, knivstik, spark, eller kast mod væg mv. Det er nogle voldsomme former for fysisk vold, der nævnes her. Vi hører oftere om lussinger og skub end om knivstik. Heldigvis.
* Psykisk vold, hvor kvinden udsættes for trusler, isolation, ydmygende behandling, kontrol, stalking mv.
* Seksualiseret vold, hvor kvinden for eksempel udsættes for voldtægt, uønskede seksuelle handlinger, prostitution eller tvunget sex med mandens venner.
* Materiel vold, hvor kvinden for eksempel udsættes for, at voldsudøveren ødelægger hendes ting eller fratager hende hendes ejendele eller indbo
* Økonomisk vold, hvor kvinden nægtes rådighed over egen økonomi og for eksempel må tigge om penge fra voldsudøveren, ufrivilligt underskrive lån eller på anden vis bliver gældsat mod sin vilje.
* Charlottenlund Krisecenter modtager ikke kvinder, der har et aktuelt misbrug af alkohol eller euforiserende stoffer.
* Charlottenlund Krisecenter modtager ikke kvinder, der har en ubehandlet psykiatrisk lidelse eller svær personlighedsforstyrrelse.
* Charlottenlund Krisecenter er ikke egnet til kvinder med gangbesvær eller er kørestolsbrugere.

Falder kvinden uden for målgruppen, hjælper Charlottenlund Krisecenter med, at kvinden visiteres videre til andet egnet tilbud.

Ved behov for en øget individuel indsats, samarbejder Charlottenlund Krisecenter med relevante eksterne samarbejdspartnere som for eksempel den kommunale sagsbehandler for at sikre, at den enkelte kvinde og hendes børn får den rette hjælp på Charlottenlund Krisecenter eller at hun bliver viderevisiteret til rette indsats.

# Indskrivning og ophold

En kvinde, der har behov kan henvende sig til krisecenteret, når hun oplever behovet for beskyttelse fra et voldeligt forhold. Det er krisecenterlederen, der sammen med kvinden beslutter om Charlottenlund Krisecenter er det rette tilbud. Den kommunal sagsbehandler, politi eller skadestue mv. kan også henvise kvinden og hun vil derefter kunne visiteres til Charlottenlund Krisecenter.

Ved henvendelse afholdes der en visitationssamtale, hvor det vurderes om kvinden tilhører målgruppen.

Visitation samtalen er hvor vi undersøger hvad der har ledt til kontakten til krisecenteret og hvilke behov og oplevelser kvinden har haft for at afdække kvindens ønsker for hvad hun gerne vil have ud af opholdet. Der foretages en risikovurdering, for at sikre Charlottenlund Krisecenter er det sikre sted, som kvinden søger.

Alle indskrevne (både børn og voksne) får tilknyttet en kontaktperson, der sammen med kvinden vil påbegynde udarbejdelse af opholdsplan og de vil i fællesskab finde frem til de indsatsmål, der arbejdes med under opholdet.

Under opholdet tilbydes kvinden og hendes børn hjælp, vejledning og støtte til at nå de mål, som de har for opholdet.

Der er en blanding af gruppeaktiviteter og individuelle forløb for den enkelte, så kvinden og hendes børn får det bedste afsæt og muligheder for at nå deres mål og få et godt liv uden vold, trusler og kontrol.

Der er gode muligheder for at deltage i sociale og kreative aktiviteter og få nye kompetencer og viden på krisecenteret. Aktiviteterne med de øvrige kvinder oplever mange giver et rigtig godt netværk med personer, der har været i lignede situation. Dette netværk har flere valgt at fortsætte med efter opholdet, da det har givet en god hjælp fremadrettet også.

Kontaktpersonen er der for kvinden og barnet på de områder, den enkelte har behov for hjælp, om det er ift. arbejdspladsen, familieretshuset, økonomien, behandling, skole, daginstitution eller noget helt andet.

# Fysiske rammer

Ejendommen ligger i et stille villakvarter omgivet af grønne områder med plads til 12 kvinder og er i tre plan, stue, 1. + 2. sal samt fuld kælder

Værelserne er af varierende størrelse, hvor nogle er egnede til enlige kvinder, mens andre er egnede til kvinder med børn.

Der er badeværelser og køkkenfaciliteter på hver etage, der deles af de kvinder og børn, der bor på etagen og vaskerum til tøj i kælderen.

Børn har mulighed for at benytte lege-og opholdsrummene med mulighed for leg, spil eller kreative udfoldelser.

Der er indrettet opholdsrum til både større samlinger og mere intime sammenhæng, samt et kontor med pc, der kan benyttes til fjernsyn, hygge, samling, kreative aktiviteter mv.

I kælderen er der indrettet et aktivitetsrum med mulighed for mere fysiske aktiviteter, som f.eks. bordtennis eller kreative aktiviteter.

Der er to store terrasser med udsigt over krisecenterets store lukkede have der rummer hyggekroge og plads til leg og fritid.

Der er installeret videoovervågning ved indgangene.

Hjælpen foregår i et alkohol-, stof- og røgfrit miljø.